
РЕГИОНАЛЕН МЕСЕЧНИК
ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ И ПЕНСИОНЕРИТЕ  година XIX ПЛЕВЕН      юни  2024

ВЯРА                                                                                                                                юни    2024

Заедно постигаме повече

Съюзът на слепите в България е тази организация, която осигурява защитата на човешките, гражданските, социалните, икономическите и други права на хората със зрителни увреждания и интегрирането им в обществото.  Незрящите хора са невероятно силни, но с недостатъчно използван трудов и социален ресурс. В разговор с г-н Володя Христов, Председател на Териториална организация на ССБ Плевен, той разказа пред вестник "ВЯРА", за живота, дейността и проблемите в териториалната организация, за радостите и болките на членовете и. Той сподели следното.

Днес Съюзът на слепите в България, регистриран по Закона за юридическите лица с нестопанска цел, извършва своята многообразна дейност в обществена полза. Мисията на съюза е защитата на човешките, гражданските, социалните, икономическите и други права на хората със зрителни увреждания и интегрирането им в обществото. С решение № 355/10.05.2012 г. на Министерски съвет Сдружението има статут на национално представителна организация на хора с увреждания. В Съюза на слепите в България членуват над 16 000 граждани с намалена работоспособност от 71 до 100%, следствие намалено или загубено зрение. Сдружението има 16 регионални организации, обединяващи 106 териториални структури, извършващи дейността си на територията на цялата страна. 

Основни цели и задачи На ССБ, са защита правата на хората със зрителни увреждания и недопускане на дискриминационни практики, Развитие на социалната рехабилитация и осигуряване на помощни технически средства, Подкрепа в образованието и професионалното обучение, Съдействие за трудова реализация, Осигуряване на достъп до информация чрез издаване на брайлови и озвучени книги и списания, предоставяне на специализиран софтуер за ползване на съвременни компютърни технологии, Предоставяне на административно-правни услуги, Организиране на художествено-творчески и спортно-туристически мероприятия, Създаване на достъпна архитектурна, транспортна и комуникационна среда, Социално подпомагане. Всички тези приоритети на съюза са цели и задачи също на териториалната организация. Поради заболяване Володя Христов загубва частично зрение, и това го отвежда в съюза. С известни прекъсвания е Председател вече четири мандата. За неговата работа и познанство с хората, както и с ръководствата и членовете на останалите съюзи е показателно многократното негово избиране. Винаги милее за хората, споделя техните болки и радости, съдейства по редица въпроси пред Дирекция „Социални дейности”, Плевен, ТЕЛК, като от тях членовете получават редовна информация за ново освидетелстваните болни, които приобщават към организацията, работи  се особено пълноценно с Община Плевен и общинските съветници. Трябва да се подчертае и за пряката работа с Регионална организация на слепите-Плевен и непосредствено с нейния Председател инж. Павлин Ангелов. Териториалната организация има над 200 члена и е най-голямата по численост от всичките в Регионална организация-Плевен. Това е показателно за работата и на целия Управителен съвет. Стремежът е към рехабилитация на незрящите хора, както и работа за социална интеграция в обществото. Териториалната Организация има своя живот и той сериозно ангажира своите членове. Всички взимат участие в решаването на определени въпроси, които да са в техен интерес.

Много сериозна е и работата с обществените институции в града. Повечето от служителите на тези институции познават много добре хората със зрителни проблеми. На срещите с тях се поставят проблемите на тези хора и се търси диалог за тяхното разрешаване. Характерът на уврежданията при незрящите прави до голяма степен те да бъдат изолирани. В повечето случаи се нуждаят от придружител за тяхната мобилност. Именно тука е значението на работата на УС на ТО на ССБ-Плевен. Това е така наречената рехабилитация и социална адаптация, и интеграция. Освен, че те са посещавани в домовете им, също така  се съдейства пред специализираните центрове за рехабилитация и ползването на услугите им. Клубната дейност на ТО на ССБ Плевен се организира в помещение предоставено от Община Плевен. Необходимо е специално да отбележим това, което Община Плевен прави за хората с увреждания в града. По предложение на г-н Найден Зеленогорски, Кмет на Плевен три мандата, и решение на Общински съвет, общината предостави помещения, където организират своята дейност девет Клубове на хората с увреждания и пенсионера (КХУП). Клубовете са на пълна издръжка на Общината, която осигурява и организатори в тях. Клубът, който ползват хората със зрителни увреждания е на ул. „Гренадирска“ №30. Спецификата в увреждането на незрящите и слабо виждащи хора е наложило по-специален подход при неговата организация. Това е сторено от председателя и УС на ТО на ССБ Плевен. В клуба има обособено работно място за компютърно обучение на зрително затруднени със специален софтуер и преподавател, ползване на Интернет, фоно библиотека, предоставяща озвучени книги, над 1500 заглавия. В клуба се предоставят специализирани игри, за шахмат, табла, домино, дама, съобразени с тяхната невъзможност от обикновени такива. Ръководството съдейства за предоставяне и на помощни технически средства, като една голяма необходимост. Трябва да изтъкнем и това, че Община Плевен направи много за достъпност на градската среда за хората с увреждания, а именно достъп до обществени сгради, автобуси, тролеи, тротоарни подстъпи, озвучени светофарни уредби. Всичко това съдейства за рехабилитацията и социалната интеграция на незрящите хора. Председателят Христов и УС работят в тясна връзка и с г-жа д-р Елза Пачева, Началник отдел „Здравеопазване и Социални дейности” Община Плевен и със специалистите към същия отдел, пред които те поставят проблеми, въпроси и искания за разрешаването им. Володя Христов е подробно запознат с проектите от социални услуги за хората с увреждания, предложени от Община Плевен и преценява, че те ще постигнат своята положителна роля. Искрено се надява, че новото ръководство на общината ще бъде отворено към проблемите на хората с увреждания и всячески ще помага и се отзовава на поставените въпроси. Нашата Община от години оказва подкрепа на инвалидите и те оценяват тази помощ. В организацията на слепите се обръща голямо внимание на спорта и художествената самодейност. Отборите по шахмат, спортна табла и спортен риболов са изключително активни, познати на състезателите от цялата страна, в рамките на съюза разбира се. Отборите по тези спортове  винаги са били в водещата тройка, носители на медали и купи от състезанията с регионален характер. В клуба има специален кът където са изложени наградите. 
В областта на художествената самодейност също може да се говори с гордост. Към ТО ССБ Плевен има вокална група „Пей, сърце”, която печели много призове при своите участия във фестивали и конкурси. Той благодари на редакционния колектив на вестник „ВЯРА“, месечник за живота и проблемите на хората с увреждания на територията на общината за популяризиране дейността на организациите на хората с увреждания и клубовете. Малко градове могат да се похвалят с такава дейност. В дните на хората с увреждания УС на ТО разпространява листовки, където е написано как да се отнасяме към хората със зрителни нарушения, поради спецификата на тези увреждания. 
Володя Христов благодари за предоставената възможност да представи работата, живота, проблемите на хората със зрителни увреждания, работата в тяхната организация, като пожела преди всичко здраве на тези хора, лично щастие и дръзновение въпреки тежките финансови, социални проблеми в държавата.

Разговаря Румен Петков, вестник ВЯРА

Рубрика: „Памет“, СГБ

Тази, 2024-та година е знаменателна не само с бележитата за съюзната ни организация 90-годишнина от създаването й, но и с още няколко исторически годишнини и юбилеи – навършват се 85 години от началото на културната дейност; 30 юбилеен фестивал на художествената самодейност и 40 години от откриването на културния дом на СГБ в София.

Отбелязването на 90-годишнината на СГБ ще бъде не само с подобаваща тържественост, но и с поредица от прояви, сред които и издаването на петото преработено и допълнено издание на книгата-история на съюза. Там се разказва подробно за всичко, свързано със съюзната дейност, сред които и културната. Ще цитирам дословно абзаца:

„През 2019 година се навършиха 80 години от първата масова културна изява на глухите самодейци у нас – в далечната 1957 г. се осъществява първият организиран преглед на глухи самодейци, на който се представят колективите на едва шест състава (танцов и театрален) от София, Пловдив и Варна. Две години по-късно, на 9 юли 1959 г. се провежда национален преглед на художествената самодейност на глухите, посветен на 25-годишния юбилей на СГБ, в който участвали драматични и танцови състави от София, Пловдив, Варна и Горна Оряховица. Тъй като в този преглед се включват всички създадени дотогава самодейни колективи от системата на Съюза на глухите в България, той се смята за начало на културната дейност на СГБ. Рубриката ни „Памет“ е създадена за днешните, но най-вече за младите и бъдещите членове на нашия съюз, които в оставащите месеци до тържественото честване на 90 годишнината от създаването на нашия съюз ще могат да научат както за важни моменти от съюзната история, така и за значимите личности, които са белязали развитието ни. Четете и научавайте за миналото ни с интерес и любопитство. Защото паметта за нашата история несъмнено определя нашата идентичност. И ни прави силни и горди!

Петра Ганчева, ТИШИНА, СГБ

Нашите клубове

Клуб с дългогодишна дейност 
за хората от третата възраст

Клубът на пенсионера на ул. "Сан Стефано" № 40, е един от тези с най-дългогодишна работа в гр. Плевен. През 2004 г. със заповед на Кмет Община Плевен г-н Найдебн Зеленогорски, на основание  решение на Общински съвет Плевен, клубовете в града бяха трансформирани като Клубове на хората с увреждания и пенсионера (КХУП)на пълна издръжка на общината. Техният брой в града е девет.  Председател на клуба на ул. "Сан Стефано" №40 е г-жа Дамяна Христова, а организатор е Диана Вълчиновска. В клуба активно работи Управителен съвет, организирана е група по туризъм водена от председателката на клуба, Вокална група "Перуника" с  ръководител и корепетитор Красимира Борисова. Тази статия, от поредицата "Нашите клубове" ще представим по различен начин. Публикувайки постовете от Фейсбук профила на Председателката Дамяна Христова всички Вие ще получите пълна представа за многоликата дейност, която се организира и провежда в този клуб така, че хората от третата възраст и тези с увреждания да забравят своите здравословни и финансови проблеми, да имат по-стойностен и пълноценен живот.

- Дъждовен ден, но за нас част от членовете на КХУП ул "Сан Стефано"№40 град Плевен беше празник. За пореден път се срещнахме с ПК"Устрем" град Каспичан. Благодарим ви приятели и от все сърце ви желаем здраве и дълголетие. 30 април 2024

- Красив празник, Лазарица. Съчетал в себе си нежност, красота, живот. Втори ден на провеждащия се по традиция Девети фестивал на Чипровския килим - Част от българското национално наследство,традиция и занаятия. Ние членовете от КХУП ул "Сан Стефано" №40 град Плевен се насладихме на проявите предвидени в демонстрации на изработка на прочутите по цял свят Чипровски килими. По време на екскурзията посетихме Чипровски манастир и Лопушански манастир. Денят приключи с много пожелания за здраве ,късмет и до нови емоции. 27 април 2024

- Красотата,младостта,усмивките се събраха днес в Клуба на хората с увреждания и пенсионера ул."Сан Стефано"№40 град Плевен ,за да поздравят рождениците през месеците януари, февруари и март. Бъдете живи и здрави, приятели! Бъдете благословени! 6 април 2024

- Казват, има четири сезона пролет - красива, цъфтяща, ухаеща, но била само три месеца по календар. А ние членовете на Клуб на хората с увреждания и пенсионера ул "Сан Стефано" 40 град Плевен казваме: пролетта е нашия живот.  честита пролет, набори! С тази песен ни посрещнаха в град Враца, Пенсионерски клуб "Веслец"1. Честита пролет, приятели родени в първата и втората половина на миналия век им отговорихме ние от КХУП ул" Сан Стефано"40 град Плевен.  и.....празника започна. 21 март 2024

- Честит празник, мили момичета! Повярвахме, че това е нашия ден. Ден сипещ ситен дъждец, но носещ много здраве, щастие, любов, красота, уважение и дълголетие на всички членове на Клуб на хората с увреждания и пенсионера ул. "Сан Стефано" 40 град Плевен и техните гости от Пенсионерски клуб гара Лакатник, Честит празник!Поздрав от скалата над гара Лакатник! Бъдете благословени! 8 март 2024

- Традицията е спазена. Днес членове на Клуб на хората с увреждания и пенсионера ул" Сан Стефано" 40 град Плевен бяхме гости и участници на Деветият фолклорен празник "Греяна ракия и зелева чорба от старовремската софра" в село Бабово, община Сливо поле, област Русе. Със своята изява Вокална група "Перуника'" към КХУП с ръководител Красимира Борисова спечели сърцата на публиката. В предобедните часове на деня посетихме къща-музей " Баба Тонка". Екскурзоводката беше вълшебница. Благодарни сме на съдбата за днешния прекрасен ден. 24 февруари 2024

- 151години от безсмъртието на ВАСИЛ ЛЕВСКИ. Обесен бе, но нивга не умря! С тези думи част от членовете на Клуб на хората с увреждания и пенсионера ул "Сан Стефано" 40 град Плевен поставиха цветя пред паметника на Васил Левски в центъра на град Плевен. Дълбок поклон, Апостоле! 19 февруари 2024

- Честит празник! Честит Трифон Зарезан! Да се роди много грозде, за да има много вино. Да сме живи и здрави, да го пием по весели поводи. С това пожелание започна празника в Клуб на хората с увреждания и пенсионера ул."Сан Стефано" 40 град Плевен. И като в допълнение: Нека плодородието напълни бъчвите и с любов сърцата ни. 14 февруари 2024

- Село Бърдарски геран - село за пример. Село Бърдарски геран - карта на времето. Днес членове на Клуб на хора с увреждания и пенсионера, ул"Сан Стефано"40 град Плевен бяхме гости и активни участници в провеждащия се традиционен фестивал "Фършанги" Фестивалът се организира и провежда винаги преди началото на Великите Великденски пости. Това бе празник на всеобщо веселие цветен маскарад, който превърна деня в закачки,пъстрота на костюми и смяна на роли. 10 февруари 2024

- Честит празник мили момичета /бабчета/от КХУП ул "Сан Стефано"40 град Плевен. 21 януари 2024

- Благодарим на съдбата, че чрез топлината на есента родените членове на КХУП ул. "Сан Стефано" 40 град Плевен през месеците Октомври, Ноември и Декември на миналия век днес ни събраха, за да им кажем : "Бъдете живи и здрави, приятели! Носете топлината в сърцата си! Бъдете благословени!" 13 януари 2024

- Честит празник! Казват, че ако Мохамед не отиде при планината, тя идва при него. И ето чудото днес се случи в КХУП ул" Сан Стефано "40 град Плевен. Много хора, пожелания за здраве и късмет, реката - синя покривка/, Вир - дълбока кофа с вода, Кръст /дървен/, Благословено слово от Дорчето и Дамян и Емил със смелост извадиха кръста. 6 януари 2024

- Уважаеми пътници, от планетата Земя, влак № 2024 се движи по разписание и ще пристигне на І-ви коловоз в 00:01 часа.  При качване във влака, молим пътниците да заемат местата си във вагоните и да подредят на рафтовете за багаж само най-добрите спомени от пътуването с влак № 2023. Останалите спомени, могат да бъдат предадени в служба "Изгубени вещи". Билетите ще важат до гара 366, където пътниците имат връзка с влак № 2025. Нашето пътуване ще продължи 12 месеца и ще спираме на 366 високосни гари, най-големите от които: Здраве, Мир, Любов, Късмет, Развитие, Хармония, Радост, Благополучие, Разбирателство, Щастие, Позитивизъм и Веселие. Искрено се надяваме, това пътуване да бъде изключително приятно, вдъхновяващо и незабравимо, за всеки един от вас! Лек път! 3 януари 2024

- Празник? О, не! Празници!

Коледно- Новогодишни тържества отбелязаха част от членовете на КХУП ул. "Сан Стефано" 40 град Плевен. И традицията се спази. Песни, танци, хора, томбола, кафе и/ или чай придружени с много наздравици за здраве, доброта, щастие, любов, дълголетие! 28 декември 2023

Румен Петков, организатор клуб, 
ул. "Гренадирска"№30, Плевен

Какво представлява увреждането?

Инвалидността не е атрибут на човека, а по-скоро е комплексно натрупване на условия, много от които се създават от социалната среда.

Международна класификация на функционирането, Световна здравна организация (СЗО)

Няма универсално приета дефиниция на „увреждане“, въпреки че са правени различни опити за това. СЗО в своята Международна класификация за функциониране, увреждания и здраве /МКФ/ отчита социалните аспекти на уврежданията и не ги разглежда единствено като „медицинска“ или „биологична“ дисфункция. СЗО разграничава две основни концепции, а именно:

Недостатъчност: Загуба или нарушение на психологическата, физиологическата или телесната конструкция или функции, например парализа или слепота.

Увреждане: Ограничение или загуба /в резултат на недостатъчност/ на способността да се извършва дадена дейност по начина или до степен, считана за нормална за човека.

Конвенцията на ООН за правата на хората с увреждания /2006/ утвърждава, че „увреждането е развиваща се концепция и че уврежданията са резултат от взаимодействие между лица с нарушени функции и бариери от емоционално-оценъчен  характер или такива, свързани с обкръжението, които възпрепятстват тяхното пълноценно и ефективно участие  в обществото равноправно с останалите“. Съгласно Член 1 „Хората с увреждания включват лица с трайна физическа, психическа, интелектуална и сетивна недостатъчност. Степента, до която тази недостатъчност уврежда някого, зависи от нивото на бариерите, които се срещат в обществото.

Възприета неотдавна позиция от международните организации е, че увреждането е последствие от динамично взаимодействие между здравето на човека и други личностни фактори /като възраст, пол, индивидуалност или образователно ниво/ от една страна и социално-физическата среда, в която те се намират от друга. Този подход се нарича „социален модел на увреждане“.

Кой е лице с увреждане?

„Уврежданията са въпрос на възприятие. Ако можеш да правиш добре дори едно единствено нещо, някой се нуждае от теб.“ Мартина Навратилова

По оценка на СЗО над един милиард души, което представлява около 15% от населението в света, има някаква форма на увреждане3 и едва 5% от тези увреждания са вродени. Според Програмата за развитие на ООН /ПР на ООН/, 80% от хората с увреждания живеят в развиващите се страни. По оценка на Световната банка 20% от най-бедното население на планетата е с увреждания.
Хората с увреждания се определят като най-голямото малцинство в света, но за разлика от повечето малцинствени групи, тази е с отворено членство: всеки един от нас може по всяко време да стане неин член, било то поради злополука, заболяване или старост. Ето защо уврежданията са част от състоянието на човека. В преобладаващото болшинство случаи уврежданията се разглеждат като резултат от социално-икономически или политически фактори, злополуки или въоръжен конфликт. В настояще време може да има повече фактори, които допринасят за възникването на недостатъчност, включително замърсяването на околната среда, ХИВ/СПИН и злоупотребата с дрога. Уврежданията са също проблем на развитието, тъй като то е двупосочно свързано с бедността: уврежданията могат да повишат риска от бедност, а бедността може да повиши риска от увреждания. Задачи 50% от уврежданията могат да бъдат избегнати и са директно свързани с бедността.

Според СЗО около 10% от децата и младежите на Земята , което прави 200 милиона души, имат сензорно, интелектуално или психическо увреждане.

Групи от общността на хората с увреждания могат да имат обща социо-културна история. Някои групи имат общ език, например американски английски или жестомимичен език, или брайлова азбука за слепи или дори някои специфични термини, които те използват за уврежданията или за самите себе си. Често те имат също така общи обичаи и традиции, например празнично честване на осведомеността и чувството за собствено достойнство на хората с увреждания. Културата на увреждания може да признае и да празнува животите на хора с увреждания, като по този начин се демонстрира, че това не е непременно трагично състояние и те не бива да бъдат подценявани.

Въпрос: Можете ли да се сетите за филми или книги с обучение с участие на хора с увреждания? Представят ли те уврежданията в положителна светлина? 

Уврежданията като проблем с човешките права

Държавата трябва да насърчава мерките за промяна на негативното отношение спрямо браковете, сексуалните контакти и родителството на лица с увреждания, особено на момичета и жени с увреждания, които все още преобладават в обществото.

В редица страни до ден днешен все още преобладава медицинският модел, а социалният модел не е всеобщо приет и прилаган. Независимо от несъмнено важния фокус върху социалните фактори, социалният модел може да пропусне някои важни личностни фактори, например болката, която присъства при някои сериозни увреждания. Хората с увреждания трябва да се възприемат като активни страни, с пълни права и възможности за упражняване на автономия върху собствения си живот.

Системите за социална защита често не са позволявали на хората с увреждания да контролират собствения си живот. Те би трябвало да улесняват активното участие на хората с увреждания. Това обаче трябва да е в комбинация с признаването на факта, че хората с увреждания имат право на социална подкрепа, независимо от техния потенциален принос към обществото. Включването на хора с увреждания изисква също прилагането на политики и програми, които премахват бариерите и гарантират упражняването на граждански, културни, икономически, политически и социални права.

Равенство и недопускане на дискриминация

Световната конференция по човешките права препотвърждава, че всички човешки права и основни свободи са универсални, поради което те безрезервно включват и хората с увреждания.

Декларация на Световната конференция по човешките права, 1993

Повечето от днешните притеснения относно човешките права, засягащи хората с увреждания, са свързани с дискриминацията. Хората с увреждания имат точно същите човешки права, като тези на хората без увреждания; въпреки това обаче те са обект на пряка и непряка дискриминация  и изключване в почти всички области на живота.

Дали поради социални предразсъдъци, дали поради структурни проблеми в обществото или заради техните собствени увреждания. Това означава, че често те се нуждаят от положителни усилия от страна на обществото, за да имат еднакъв шанс за участие. По-конкретно това може да се отнася до такива области като достъп до информация, здравеопазване, образование и заетост. Позитивните дейности трябва да са ориентирани към насърчаване на представителството на отделни групи, които традиционно са обект на дискриминация с цел създаване на по-елитарно общество.

Подходящо приспособяване

Недопускането на дискриминация включва концепцията за подходящо приспособяване, което трябва да бъде направено за хората с увреждания. Такива подходящи приспособявания например се наблюдават в случаите, в които на дадено лице с увреждания се осигуряват специални решения и достъп до информация, транспорт, работно място, приспособления и услуги. Цялостната цел е да се улесни включването и участието на индивида в общността.

Честит празник, Плевен

На 15 май 2024 Плевен отбеляза своя празник. Началото на честванията по традиция бе дадено с тържествена сесия на Общинския съвет, на която бяха връчени званието "Почетен гражданин на Община Плевен" на професионалния боксьор Йосиф Панов и почетен знак на Община Плевен (посмъртно) за значими постижения в областта на науката и образованието на Станчо Станчев. Заседанието се състоя от 10:00 часа в Актовата зала на общинската администрация. От 11:00 часа на площад "Възраждане" започна тържествен ритуал. Празникът на Плевен бе уважен от гости от четири побратимени града - полския Плоцк, румънския Браила, Битоля и Кавадарци (Република Северна Македония).  Веднага след ритуала плевенчани и гостите на града бяха поканени на концерт на танцова школа "Спирит" на откритата сцена на площада. В следобедните часове празничните прояви продължиха със спортни демонстрации с участието на олимпийската шампионка по карате Ивет Горанова. Приключенска игра по ориентиране, арт работилница и откриване на изложбата "Личности и събития в българския спорт" в Регионалния исторически музей бяха част от програмата на 15 май.  Кулминацията на честванията беше концертът с участието на "Керана и космонавтите" и Владимир Михайлов с начало 20:00 часа на площад "Възраждане". Празникът завърши със светлинно шоу.

За първа година по повод 15 май е създаден и специален цветен акцент пред сградата на Община Плевен - кошница с живи цветя. Реализацията на цветната композиция по идея на местната управа бе осъществена от Юлия Ценова.

"Цветната кошница" е пълна с петунии, импатиенс и пъстри карамфили, които се "изливат" на зелените площи в района на централния площад "Възраждане". Празникът на Плевен се отбелязва с решение 287 на Общинския съвет от 15 март 2001 г., с което се възстановява Пролетният плевенски панаир, провеждан през третата седмица на май. за празника на Плевен събитията от културния афиш започнаха още на 11 май и продължиха до 15 май 2024.

***

На 19 май 2024 над 800 участници се включиха в десетото издание на Маратона на приятелството в Плевен. Това бе старт на десетото издание на Маратона на приятелството, чийто домакин традиционно е Плевен. Събитието започна в 9.00 часа на централния пл. „Възраждане“. Маратонът отново има своята благотворителна кауза – тази година тя е набиране на средства за стипендия за студент в Медицински университет - Плевен, изгубил единия или двамата си родители или израснал в специализирана институция. С разнообразието си от дисциплини всяка година Маратонът привлича все повече състезатели, както от България, така и от Алжир, Германия, Индия, Италия, Мароко, Нидерландия, Румъния, Шри Ланка, Великобритания и САЩ. От създаването си Маратонът на приятелството работи за приобщаването на хората с различни способности, както и на малцинствата - като доброволци в организацията на събитието активно се включват представители на местната ромска общност в Плевен.

***

20 000 розови храсти, дарени от изпълнителния директор на „Брит Розако” АД, Николай Пелишатски, бяха раздадени на 20 май, в Плевен и във вторник, 21 май – на малките населени места в общината. Инициативата се осъществява със съдействието на Община Плевен и кмета д-р Валентин Христов, на председателя на Общинския съвет доц. д-р Иван Малкодански и общинския съветник Ивайло Минков. Идеята е цветята да бъдат засадени в кварталите и междублоковите пространства в града, да бъдат оформени цветни градини и розариуми по места. Всеки гражданин ще има възможност да получи до 5 розови храста.

„Желанието ни като дарители е розите да се използват за разкрасяване на града и общината и да бъдат засадени на обществени места. Надявам се, че хората ще направят именно това. По този начин заедно, с общи усилия, ще създадем една по-красива, зелена и обгрижена градска среда“, сподели дарителят Николай Пелишатски.

***

Десетки деца се включиха в безплатните демонстрации по програмиране, организирани в рамките на програмата за Празника на Плевен. Инициативата на MindHub - Плевен и Община Плевен събра в Градската градина малчугани на различна възраст, които направиха по забавен начин своите първи стъпки в програмирането.

Плевенските дарители

Кой е Димитър Константинов?

Димитър Константинов (1841 - 1918) – е търговец. Роден в с. Емборе, Кайлярска околия (Македония). Син на бедни родители, напуска родния си дом млад и отива в Цариград, за да изкарва прехраната си. Известно време работи като прислужник. В съдружие с братята си се занимава с търговия на добитък. Няколко години преди Освобождението (1878) се заселва в Плевен. Продължава търговската си дейност и е доставчик на месо за турския гарнизон в града. Известен е сред съгражданите си с прякора Касапина. През 1876 г. със своя съселянин и плевенски благодетел Коста Стоянов образуват търговската фирма “Стоянов–Константинов и Сие”, занимаваща се с търговия на зърнени храни. Заема се и с продажба на дървен материал. Закупува непокрити недвижими имоти в Плевен. Димитър Константинов е сред основателите и големите акционери на една от първите банки в България – банка “Напредък”. Умира в Плевен. Гробът на Димитър Константинов се намира в двора на църквата "Св. Николай" в Плевен.

Спечелил състоянието си с много труд, той предоставя значителни средства за благотворителни цели. Дълбоко свързан с родния си край, Д. Константинов подпомага материално ВМОРО, особено през Илинденско-Преображенското въстание (1903). По време на Балканските войни (1912–1913) възнамерява да построи училище в родното си село, както и “болница за майки родилки”. Загубвайки надежда да види обичаната си Македония свободна, решава да поеме строежа на училищната сграда в Плевен. На 8 юни 1914 г. в тържествена обстановка, в присъствието на министъра на просветата П. Пешев, на Врачанския митрополит, на представители на местната власт и много граждани е положен основният камък на новата мъжка прогимназия. В знак на уважение и благодарност Плевенският общински съвет наименува училището и улицата, на която то се намира, “Димитър Константинов”. Сградата е завършена през 1915 г. Това е сегашната професионална гимназия по облекло. С нотариален акт от 21 апр. 1914 г. Д. Константинов дарява на църквата “Св. Николай” в Плевен етажно здание. Сградата е построена през 1907 г. върху 687 кв. м. На първия етаж се намират 12 дюкяна, а на другите два етажа – ок. 40 стаи и 4 зали. В нея се помещават под наем службите на областния съд и частни адвокатски кантори. Недвижимият имот се оценява на ок. 500 хил. лв., а годишният приход от наеми възлиза на ок. 25 хил. лв. Волята му е в града да се построи едно “сирото-старопиталище”, в което да се приютят бедни и недъгави старци. Правото и грижата за постройката и управлението на приюта се поверяват на ефория с председател Врачанският митрополит и членове: плевенският окръжен управител, председателят на Плевенския окръжен съд, кметът на града, окръжният училищен инспектор, управителят на държавната болница, председателят на настоятелството на църквата “Св. Николай” и синът на дарителя Владимир Константинов. Средствата за строежа се осигуряват от приходите на подарената сграда, които църковното настоятелство се задължава да внася в специален фонд в БЦКБ. След построяването на приюта доходите от наемите да се използват за неговата издръжка. Ако останат средства, ефорията се задължава да учреди две стипендии по богословие и търговия за “бедни, примерни и прилежни” плевенски младежи. Фондацията е образувана през 1914 г. Управлява се от ефория, която се конституира на 9 юни с.г. На 11 апр. 1922 г. е приет устав, утвърден от МВРНЗ. Съобразявайки се с волята на дарителя, в продължение на повече от 10 години ефорията изчаква да се съберат средствата, необходими за строежа. В началото на 1935 г. тя разполага с ок. 6 млн. лв. На 26 ноем. с.г. Плевенският общински съвет безплатно предоставя на ефорията място в местността Мъртвата долина, намираща се в близост до Скобелевия парк. Едва тогава членовете взимат решение за започване на строителните работи за старопиталището.

На 25 окт. 1936 г. в тържествена обстановка е положен основният камък. Наличието на достатъчно средства дава възможност приютът да бъде завършен още през 1938 г. Сградата е издържана във възрожденски архитектурен стил. В нея могат да живеят 100 до 120 души. Снабдена е с всички необходими инсталации, модерна кухня и баня, болнични помещения и параклис. За строежа са изразходвани ок. 3,5 млн. лв. През 1939 г. приютът е обзаведен, като първоначално са оборудвани помещения за 60 души. Открит е на 9 март 1940 г. В него живеят 38–50 възрастни хора, чиято издръжка през първите няколко години фондацията поема. През 1941 г. за това са изразходвани 290 400 лв., осигурени почти изцяло от приходите от наемите и от лихвите на влоговете. През 1942 г. ефорията получава помощ от общината и от Касата за обществено подпомагане при МВРНЗ, която осигурява издръжката на 15 души (от общо 47). В нач. на 1943 г. фондацията разполага с движими и недвижими имоти, възлизащи на ок. 4 713 526 лв. От тях 2 013 526 лв. са в пари и ценни книжа и 2,5 млн. лв. е оценката на недвижимите имоти. Член е на Съюза “Обществена подкрепа”.

Фондацията е закрита през 1949 г. с влизането в сила на Закона за изповеданията. Приютът става държавна собственост. С разпореждане на МС от 31 юли 1952 г. доходното здание се предоставя на Градския народен съвет. Съборено е през 1969 г. и на мястото е построена партийната сграда на БКП.

Ястия от плевенско, тайни от кухнята

Бяхме къде ли не, за да търсим и разказваме за традиционни български ястия. Днес пътят ни отведе там, където във всички посоки се простира сочно зелено поле. Равно и гладко като тепсия. Където щедрият чернозем ражда всичко. Където момчетата първо се учат да ловят риба на ръце и чак след това хващат въдиците. И където не минава селски панаир без… пълнени чушки. Плевенският край има с какво да ни нахрани, да ни изненада и да ни стане мил. Но преди да изпаднем в умиление, да кажем за сборджийските чушки, които са си отколешна традиция тук. Тайните им са няколко. Първо, правят се с повече лук, защото къде ще му излезе краят, ако си храниш сборджиите с месо. Затова съотношението между каймата, лука и ориза е 1:1:1. Второ, каймата не се пържи докато стане на трохи. Тя трябва да е полусурова и се слага при лука само колкото да си промени цвета. След това се омесва с ориза на ръка. Целта е да си пусне соковете в чушките, а не в тигана. Трето, сборджийските чушки са винаги червени. Ако няма пресни, се пълнят сухи. Четвърто, в тенджерата се слага дафинов лист и черен пипер на зърна, за да има сосът по-богат вкус. И накрая – застройката се подкиселява с мъничко лимонтозу. 

Така стоят нещата и с плевенската кавърма, която няма нищо общо нито с традиционната, нито с добруджанската, за която вече знаем, че е баница с точени кори и заливка от прясно мляко и яйца. Плевенската версия наподобява повече червена каша с пиле – само брашно, масло, бульон, червен пипер и свареното месо. Неустоимо в простотата си ястие! Тя може да се оприличи на голяма и дебела палачинка, печена в тава. Автентичната сипидя, както я правят в село Трънчовица, се замесва не с кисело мляко и вода, а със суроватка. По-важното обаче е, че за да ви се получи, тавата трябва да е гореща като тигана за палачинки. Изпича се бързо, поръсва се с натрошено сирене и докато си облизвате пръстите, трябва да внимавате да не ги захапете. Това предупреждение важи и за лукмите, плевенските тиганици, но най-вече за бърканицата. Тази местна версия на мекия и пухкав тутманик се нарича още мазница. Не бързайте да отказвате заради принципите на здравословното хранене. Има ястия, заради които леките отклонения от „правия“ път са препоръчителни, че даже и наложителни. Мързеливата баница също влиза в този списък. Но да не си помислите, че се прави от стар хляб. Яйчица, брашно, сиренце, всичко това се обърква добре и се изсипва в обилно намазнена тава, а после – в горещата фурна. Едновременно се пече и пържи и произвежда аромат, от който устата ти се пълни със слюнка. Тук се сещаме, че и бърканицата, и мързеливата баница ще ви се усладят още повече, ако си ги потопите в апетит. Тази традиционна за плевенския край разядка изгаря устата от лютивина, но въпреки това привлича като магнит. Взимаш си на върха на вилицата, затискаш парещото чувство с голяма глътка кокоша чорба или пък мусака от патладжани, забърсваш издайническите сълзи и продължаваш. Лютивото чушле си го тачат. Ако досега не сте се научили да си хапвате люто, в Плевенско сами ще се превъзпитате, защото няма да устоите нито на тяхната богата на зеленчуци лютика, нито на книжния кебап, а те са си меко казано пикантни. В случай че небцето ви е твърде чувствително, пак няма да останете гладни. За вас има други вкусни изкушения с марката „традиционни български ястия“ – каша с пиле, печено агнешко, пълнени камби на фурна, триеница, която в този край представлява домашна юфка с месо, прясол с печена риба. Има и пълнени чушки с боб, но не сухи, както се правят за Бъдни вечер, а пресни. В жегата – селски таратор от краставици, копър, вода и оцет. Няма да крием, че още по-вкусно е да замръкнете тук през зимата. Хубаво червено вино в неограничено количество, домашно сирене, вита баница с мая, тънко нарязан бабек, лют кебап със свинско и пупиреница. Блаженство! Това последното, впрочем, е туршия, в която се смесват не само зеленчуци, но и плодове. Ако имате късмет, може да ви поднесат и печен в пепел лук. От него се прави киселичка разядка със сухи чушки, които са попарени във вряла вода и след това са почистени от люспите. После към тях се добавят магданоз, оцет, олио, малко от водата, в която са били чушките. Става чудно ракиено мезе.

Това като че ли е най-подходящият финал на плевенското ни пътешествие.

